શાસ્ત્રીજી મહારાજના આંતર-બાહ્ય જીવનનાં બે પડ અલગ નહોતાં. જેવું અંદર એવું જ બહાર ! એમના આધ્યાત્મિક જીવન કે એમનાં વ્યવહાર અને વહીવટની પ્રવૃત્તિઓમાં, એમને સ્ફટિકની જેમ આરપાર નીરખી શકાતા. એમની વાતો પર ક્યારેય દંભનો ઢોળ ન હોય, એમની મનની બારી પર ક્યારેય દંભનો પરદો ન હોય. એમની નિખાલસતા, સત્યનિષ્ઠતા કે એમનું સ્પષ્ટવક્તાપણું — એ એમના પારદર્શક વ્યક્તિત્વની આરસી હતી. સંસ્થાનો વટીવટ પણ પારદર્શક, સંસ્થાનો સિદ્ધાંત પણ પારદર્શક, સંસ્થાનું આંતર-બાહ્ય કલેવર પારદર્શક; તે બધામાં શાસ્ત્રીજી મહારાજની પારદર્શકતા નીતરતી.